b'\n_START_ARTICLE_\nJ\xc3\xb8rgen Ottesen Brahe\n_START_SECTION_\nBiografi\n_START_PARAGRAPH_\nHan var s\xc3\xb8nn av Otte Thygesen Brahe til Knudstrup og Beate Clausdatter Bille, samt bror til Tycho og Sophie Brahe. Fra 1577 var han i et par \xc3\xa5r hoffjunker ved det danske hoff og deltok deretter i kort tid i krigene i Nederlandene. I 1580 giftet han seg med Ingeborg Nielsdatter Parsberg, hvormed han fikk Gundestrup, hvor han bygget nytt i 1570-\xc3\xa5rene._NEWLINE_Ved kong Jakob VI av Skottland og hans frue Anne av Danmarks bryllupsreise med bes\xc3\xb8k p\xc3\xa5 Varberg slott, er det J\xc3\xb8rgen som har ansvaret for det kongelige bes\xc3\xb8k og deres ferden igjennom lenet, og videre til Skottland._NEWLINE_Han var fra 1588 til 1591 lensmann p\xc3\xa5 Landskrone slott hvor han lot oppf\xc3\xb8re en bolig innenfor murene, og fra 1590-98 p\xc3\xa5 Varberg. Han mottok relativt sm\xc3\xa5 forleninger, men avsto dog en g\xc3\xa5rd han eide i Helsing\xc3\xb8r til kronen._NEWLINE_I 1598 utbedret han Tostrup slott, og bygget opp igjen Tostrup kirke som var blitt rasert i Den nordiske syv\xc3\xa5rskrig. Han fikk ogs\xc3\xa5 innrettet et slektsmausoleum til familien, men kom aldri selv til \xc3\xa5 ligge i det._NEWLINE_Han d\xc3\xb8de av pest i 1601 sammen med sin kone p\xc3\xa5 Gundestrup, samme \xc3\xa5r som Tycho Brahe d\xc3\xb8de i Prag. Selv om hun f\xc3\xb8rst d\xc3\xb8de et par m\xc3\xa5neder etter ham, ble de gravlagt samme dag i Allerum kirke ved Gundestrup. Deres eneste overlevende barn, s\xc3\xb8nnen T\xc3\xb8nne Brahe, falt i 1611 under Kalmarkrigen, bare 20 \xc3\xa5r gammel.'